SPRC เคาะซื้อ “ปั๊มคาลเท็กซ์” กว่า 5 พันลบ. รุกธุรกิจค้าปลีกน้ำมันเต็มสูบ
ที่ประชุม SPRC ไฟเขียวควักเงิน 5 พันล้านบาท ซื้อธุรกิจ “ปั๊มคาลเท็กซ์” จากเชฟรอน จ่อชงผู้ถือหุ้นไฟเขียว 31 ม.ค.นี้
ที่ประชุม SPRC ไฟเขียวควักเงิน 5 พันล้านบาท ซื้อธุรกิจ “ปั๊มคาลเท็กซ์” จากเชฟรอน จ่อชงผู้ถือหุ้นไฟเขียว 31 ม.ค.นี้
7 ธ.ค. 2565

บริษัท สตาร์ปิโตรเลียม รีไฟน์นิ่ง จำกัด (มหาชน) หรือ SPRC เปิดเผยว่า ที่ประชุมคณะกรรมการบริษัทวานนี้อนุมัติเข้าลงทุน 155.8 ล้านดอลลาร์สหรัฐ หรือเท่ากับ 5,562.5 ล้านบาทในธุรกิจจัดจำหน่ายผลิตภัณฑ์ปิโตรเลียม แบ่งเป็นมูลค่าธุรกิจ 90 ล้านดอลลาร์สหรัฐ หรือเท่ากับ 3,212.4 ล้านบาท และมูลค่าเงินทุนหมุนเวียนสุทธิ ณ วันที่ 31 ธ.ค.64 เท่ากับ 2,350.1 ล้านบาท หรือเท่ากับ 65.8 ล้านดอลลาร์สหรัฐ
การลงทุนครั้งนี้ ประกอบด้วยธุรกรรมดังนี้
1.เข้าซื้อหุ้น 100% ในบริษัท เชฟรอน ลูบริแคนท์ (ประเทศไทย) จำกัด ซึ่งเป็นธุรกิจจัดจำหน่ายผลิตภัณฑ์ปิโตรเลียม จาก (1) Chevron Asia Pacific Holdings Limited (CAPHL) (2) CT Nominee Holdings (I) LLC (CTN1) และ (3) CT Nominee Holdings (II) LLC (CTN2) ค่าตอบแทน 16.8 ล้านดอลลาร์สหรัฐ หรือเท่ากับ 599.6 ล้านบาท
2.เข้าซื้อหุ้นสามัญ 2,877,500 หุ้น และหุ้นบุริมสิทธิจำนวน 5,528,430 หุ้น ของบริษัท ท่อส่งปิโตรเลียมไทย จำกัด (Thappline) คิดเป็นสัดส่วน 9.91% ของจำนวนหุ้นทั้งหมด จาก CAPHL โดย Thappline ประกอบธุรกิจให้บริการขนส่งและจัดจำหน่ายน้ำมันทางระบบท่อส่ง ค่าตอบแทนที่ต้องชำระ 45.0 ล้านดอลลาร์สหรัฐ หรือเท่ากับ 1,606.2 ล้านบาท
3.เข้าซื้อหุ้นและให้กู้ยืมเงินแก่บริษัทที่จะจัดตั้งขึ้นใหม่ โดยหนึ่งในบริษัทใหม่ดังกล่าวจะเข้าซื้อที่ดิน 19 แปลง ซึ่งเป็นที่ดินที่ใช้ในการประกอบธุรกิจจัดจำหน่ายผลิตภัณฑ์ปิโตรเลียมจากบริษัท สตาร์โฮลดิ้งส์ จำกัด (SHC) รวมเงินกู้ที่จะให้แก่หนึ่งในบริษัทใหม่รวมเป็นจำนวนไม่เกิน 28.2 ล้านดอลลาร์สหรัฐ หรือเท่ากับ 1,006.6 ล้านบาท
ทั้งนี้ คณะกรรมการบริษัท อนุมัติการเรียกประชุมวิสามัญผู้ถือหุ้น ครั้งที่1/2566 ซึ่งจะจัดขึ้นในวันที่ 31 มกราคม 2566 เวลา 9.30 น. และกำหนดให้วันที่ 20 ธันวาคม 2565 เป็นวันกำหนดรายชื่อผู้ถือหุ้นที่มีสิทธิเข้าประชุมวิสามัญผู้ถือหุ้นครั้งที่ 1/2566 (Record Date)